Ha eba o le monga mobu oo o lemang ho ona, ba adimanang ka tjhelete hangata ba lebelletse hore wena o ba dumelle ho ngodisa bonto (kadimo) kgahlanong le thaetlele deed ya leruo (thepa) leo. Sena se bolela hore ha eba o hloleha ho lefa molato wa hao, ba tla rekisa thepa ya hao, ebe ba nka tjhelete ya bona, eo o ba kolotang yona. Maemong a balemi ba ntseng ba thuthuha, sena ke qaka e kgolo - e ne e tla ba mahlomola a makaakang ha eba motho o lahlehelwa ke masimo a hae ka lebaka feela la dijothollo tse sa kang tsa eba ntle! Balemi ba bangata ba teng bao e seng beng ba masimo ao ba a lemang - a mang ke a hirilweng, bongata ba ona ke a setjhaba (masimo ana ke a Mmuso, mme a hlokometswe le ho tsamaiswa ke Mmuso wa setso). O sitwa ho tlamella mobu wa setjhaba bontong (bond) hobane wena jwalo ka mohlahisi, ha o na thaetlele deed ya mobu ono. Nakong e fetileng, balemi ba neng ba sebetsa mobung wa setjhaba ba ne ba sitwa ho fumana kadimo ya tjhelete ka ha ba ne ba se na tshireletso ya letho eo ba neng ba ka beheletsa ka yona. Mona he ke moo ho kenang inshorense ya tse sebediswang masimong - o ka kenya dijothollo tsa hao tlasa inshorense (inshora) hore ha ho ka etsahala 'thato ya Modimo', khamphani ya inshorense e tsebe ho lefella molato o kolotwang.